钦定古今图书集成/历象汇编/乾象典/第066卷 > 坤舆图说 > 《舜歌南风赋》杨迺
## 钦定古今图书集成/历象汇编/乾象典/第066卷 > 坤舆图说 > 《舜歌南风赋》杨迺

巍巍舜德，于今人称。居北极而惟大，歌《南风》以敷弘。
歌之伊何？制丝桐而合奏；风之至矣，信长育而有征。
兹可谓无为而自理，天纵而多能。美夫诚发深衷，物
能应感。悯沃瘠之劳逸，均阴阳之舒惨。是用作则于
世，利之孔多。《风》咏《凯》兮，美万物之蕃衍；乐操琴也，佳
五声以同和。复而不厌，远而匪他。方将煦妪之为意，
“岂徒娱乐于斯歌。”观其发宫应征，扬清激浊。自南习
习，同诗人喻彼棘心；入夜泠泠，异贫士叩其牛角。则
知圣人审音以知政，化俗而作乐者有矣夫。懿其出
乎幽谷，应以烦声，若云龙之潜召，同律吕之相生。万
籁动，八音清。匪鸣条而扇物，方靡草而作程。是以人
荷时康，功归帝力。四气以之而不挠，百榖从兹而蕃
殖。节有度，守有则；始从迩而及远，终自南而徂北。尔
乃匪徐匪疾，乍过乍闻。飒飒轻音，疑少女之初至；泠
泠馀韵，谓别鹤之求群。亦为父母之罔极，何必声变
而成文。是以德冠百王，致成万物；正南面而恭己懋
功，千载不咈。